


                                  PARLAMENTUL  ROMÂNIEI

                                     CAMERA DEPUTAŢILOR

	COMISIA JURIDICĂ,
 DE  DISCIPLINĂ  ŞI IMUNITĂŢI


	                   Bucureşti, 6 octombrie 2015
                   Nr. Pl- x 243/2015


RAPORT

asupra Propunerii legislative pentru modificarea și completarea Legii cetățeniei române nr. 21/1991

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu Propunerea legislativă pentru modificarea și completarea Legii cetățeniei române nr. 21/1991, trimisă cu adresa nr. Pl-x 243 din 16 martie 2015 şi  înregistrată cu nr. 4c-11/403  din 17 martie 2015.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 11 martie 2015. 

Comisia pentru drepturile omului, culte şi problemele minorităţilor naţionale a avizat negativ inițiativa legislativă, prin avizul nr. 4c-5/213 din 25 martie 2015.
Comisia pentru comunitățile de români din afara granițelor țării a avizat negativ inițiativa legislativă.

Consiliul Legislativ, prin avizul nr. 1059 din 29 septembrie 2014, a avizat favorabil propunerea legislativă, cu observații și propuneri.

Guvernul României a transmis un punct de vedere cu nr.2434 din 11 decembrie 2014 prin care nu susţine adoptarea propunerii legislative.

Propunerea legislativă are ca obiect de reglementare modificarea Legii cetățeniei române nr. 21/1991, republicată, cu modificările și completările ulterioare, în sensul prevederii exprese a unor situații în care poate fi retrasă cetățenia română, precum și al instituirii unor excepții de la regula privind imposibilitatea retragerii cetățeniei române persoanei care a dobândit-o prin naștere.
 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 6 octombrie 2015. 
La dezbateri au fost prezenţi 22 deputaţi, din totalul de 26 de membri ai Comisiei juridice, de disciplină şi imunităţi.

Cu ocazia dezbaterilor, s-a constatat că propunerea legislativă contravine principiilor statuate de Convenția privind reducerea cazurilor de apatridie, adoptată la New York în data de 30 august 1961 și de Convenția Europeană asupra Cetățeniei, adoptată la Strasbourg în data de 6 noiembrie 1997. Modificarea legislativă propusă ar putea conduce la situații în care persoane care au dobândit cetățenia română prin naștere și dețin exclusiv cetățenia română, ar deveni apatride în urma retragerii cetățeniei române, ceea ce ar contraveni prevederilor convențiilor invocate. Prin modificările propuse s-ar aduce atingere art. 5 alin. (2) din Constituția României, care interzice posibilitatea retragerii cetățeniei române persoanelor care au dobândit-o prin naștere.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să supună plenului Camerei Deputaţilor respingerea Propunerii legislative pentru modificarea și completarea Legii cetățeniei române nr. 21/1991.
În raport cu obiectul şi conţinutul reglementării, propunerea legislativă face parte din categoria legilor organice.

